Á aðalfundi Búnaðarsamtaka Vesturlands nýverið kom fram tillaga um að samtökin hlutuðust til um að skoða hugsanlega leigu á bruggtæki til afnota fyrir bændur til ölframleiðslu . Var þá verið að horfa til ferðaþjónustu og ýmissa viðburða sem bændur standa fyrir . Guðný Jakobsdóttir formaður samtakanna segir að hugmyndin sé ekki algalin , að minnsta kosti sé aðalfundarsamþykkt fyrir því að stjórn samtakanna kanni málið . Ekki sé enn vitað hvort íslenskt korn sé brúklegt í framleiðsluna , en það komi væntanlega í ljós við athugun . „ Við getum ekki litið fram hjá því að bændur eru í sívaxandi mæli að stunda ferðaþjónustu og þessi umræða hefur farið fram innan samtakanna Beint frá býli . Mörgum finnst gott að kneyfa ölið og örugglega þætti það ekki verra , alíslenskt og heimagert . Í þessu tilfelli er um að ræða tæki sem hægt er að taka á leigu . Það framleiðir 220 lítra af bjór á 10 dögum , sem þykir víst bara ágætur til drykkjar . En stjórnin á eftir að skoða málið , hvort þetta sé nothæft og vænlegt til árangurs . “